P. Hrušovský, predseda NR SR: (2003-04-09):
Prezentujme sa a hlasujme o návrhu uznesenia, ktorým Národná rada Slovenskej republiky určuje niektoré služobné úrady, ktoré majú  predkladať na rokovanie návrhy svojich systemizácií. (Hlasovanie.) Prítomných je 122 poslancov, za návrh 114, proti 2, zdržali sa 4, nehlasovali 2. Konštatujem, že návrh sme schválili. Panie poslankyne, páni poslanci, budeme rokovať o ďalšom bode programu a chcem vás  požiadať, aby sme po prerokovaní tohto bodu programu prerušili rokovanie 10. schôdze Národnej rady a zajtra pokračovali ráno o 9.00 hodine rokovaním o bode programu, ktorý sme si zaradili ako prvý bod zajtrajšieho rokovacieho dňa, a to je Návrh na vyslovenie  súhlasu Národnej rady Slovenskej republiky s prístupom Slovenskej republiky k Severoatlantickej zmluve. Je všeobecný súhlas s takýmto návrhom, páni poslanci? (Reakcie z pléna.) Panie poslankyne, páni poslanci, prosím teraz generálneho prokurátora pána Milana Hanzela, aby na základe schválenia na úvod rokovania Národnej rady Slovenskej republiky predniesol správu o činnosti prokuratúry Slovenskej republiky za rok 2002 a jej poznatkoch o porušovaní zákonov, ktorú prerokúvame ako tlač 187. Nech sa páči, pán generálny prokurátor, máte slovo. M. Hanzel, generálny prokurátor SR: Vážený pán predseda Národnej rady, vážené pani poslankyne, vážení páni poslanci. V súlade so zákonom o prokuratúre a rokovacom poriadku Národnej rady predkladám  na rokovanie Národnej rady správu o činnosti  prokuratúry a o jej poznatkoch o porušovaní  zákonov v roku 2002.  Plním tak povinnosť, ktorá mi vyplýva z výlučnej zodpovednosti k tomuto orgánu. V činnosti prokuratúry sú veľmi zriedkavé obdobia pokoja. Prevažuje práca v strese,  pod časovým tlakom a aj snahou osôb, ktorých sa konanie týka, o často arogantné ovplyvňovanie postupu prokuratúry, aby urgentne konala či urgentne nekonala. V roku 2002 sme evidovali zvýšený počet trestných oznámení na tých vyšetrovateľov,  prokurátorov a sudcov, ktorí neakceptovali  názory oznamovateľov obvinených či účastníkov konania na postup, či rozhodnutie týchto orgánov a v predchádzajúcom čase predvolebnej kampane, najmä komunálnych volieb, bol evidovaný nárast trestných oznámení proti volebným súperom, pričom predmetom oznámení  boli spravidla skutky staršieho dáta. V oblasti zahraničných stykov prokuratúra pokračovala v aktívnom pôsobení v medzinárodných komisiách pre právo trestné a v komisii, ktorej predmetom činnosti je postavenie európskej prokuratúry. Uznaním našich aktivít a aj reforiem  prokuratúry Slovenskej republiky je hádam aj to, že som sa v roku 2002 stal členom Byra Európskych generálnych prokurátorov  a že prokuratúra Slovenskej republiky v súčinnosti s Radou Európy v júni tohto roka zabezpečuje konferenciu Európskych generálnych prokurátorov v Bratislave. V procese prípravy právnych predpisov aj v pripomienkovom konaní dosť často a rigorózne uplatňujeme svoje názory a zásadné pripomienky. Neraz z toho vznikajú invektívy o tom, že prokuratúra je spiatočnícka, že nepodporuje snahy o reformné zmeny. S takýmito názormi súhlasiť nemožno. Chceme aktívne a pozitívne prispievať k tvorbe kvalitného a stabilného právneho poriadku Slovenskej republiky, k tvorbe takých právnych predpisov, ktorých obsah by nevyžadoval bezprostredne nutné a náhle zmeny, ktoré možno v aplikačnej praxi realizovať bez zásadných výkladových pochybností, respektíve bez  pochybností o tom, čo realizátor, spravidla štátny orgán môže alebo nie. V prípadoch, keď sa generálny prokurátor obracia na Ústavný súd s návrhom o nesúlade právneho predpisu s ústavou, by mu Ústavný súd mohol právom vyčítať jeho pasivitu v legislatívnom procese. Nejde o samoúčelný postup, pretože ústavným poslaním  prokuratúry  Slovenskej republiky je ochrana práv občanov, fyzických a právnických osôb a štátu.  Domnievam sa, že je účelnejšie možným konfliktom predchádzať, ako ich ex post riešiť a odstraňovať. V disciplinárnom konaní bolo v roku 2002 17 prokurátorov, v trestnom stíhaní 6.  Pre niektorých našich teoretikov a aj politikov je vďačnou témou postavenie prokuratúry a rozsah jej pôsobnosti. Namiesto obmedzovania pôsobnosti však neustále dochádza k rozširovaniu. V roku 2002 došlo k rozšíreniu v oblasti netrestnej aj trestnej najmä  výraznou novelou na záver roka. Z pripravovaných legislatívnych návrhov vyplynú ďalšie významné a nové úlohy, či ide o návrh zákona o úrade špeciálneho prokurátora, o návrh zákona o preukazovaní pôvodu nadobudnutého majetku, či dokončovanú rekodifikáciu   trestného práva. Chcem upozorniť na to, že bez personálneho a finančného zabezpečenia prokuratúra už nebude schopná ďalšie nové úlohy plniť. Bez náležitého využitia prostriedkov PHARE a na technické vybavenie by register trestov nebol zvládol nápor na vydanie výpisov, ktorý súvisel s realizácia zákonov o štátnej a verejnej službe. Odborné vzdelanie prokurátorov sa tiež uskutočňuje s významnou participáciou zahraničných partnerov. Napriek tomu, že v uplynulých vyše dvoch rokoch boli v prípravnom konaní skončené obzvlášť závažné trestné veci podaním obžaloby a boli najmä v závere minulého roka urobené viaceré významné legislatívne zmeny, nemožno vysloviť spokojnosť s efektívnosťou trestného konania. Boríme sa s nedostatkom odborne pripravených policajtov a vyšetrovateľov, s ich vysokou zaťaženosťou, s neprimeranou dĺžkou vyšetrovania či so zavinenými prieťahmi. Prokurátori podľa výsledkov našich kontrol tolerujú nedostatočné skutkové či právne zistenia a podávajú obžaloby na súdy namiesto vrátenia vecí vyšetrovateľovi alebo meritórneho rozhodnutia. Máme dobré štatistické výsledky, ktoré však neoprávňujú na optimizmus. Z tých istých štatistík totiž vyplýva, že ročne v prípravnom konaní je z dôvodu neznámeho páchateľa prerušené stíhanie v priemere až 40-tisíc vecí. Pred sebou teda tlačíme balvan týchto káuz. Na neprimerane dlhé prípravné konanie nadväzuje po podaní obžaloby neprimerane dlhé konanie na súde. Často veci spočívajú, riešia sa kompetenčné konflikty a je snaha nedôvodne vracať veci na došetrenie prokurátorovi. Nie je už ničím zriedkavým, keď riadnym či dokonca mimoriadnym opravným prostriedkom dosahujeme, aby súd konal o obžalobe na hlavnom pojednávaní. Iba na Okresnom súde v Novom Meste nad Váhom nebolo v primeranej lehote rozhodnuté vo viac ako 470 veciach, pritom však voláme po sprísňovaní trestného postihu novými inštitútmi a dosť dobre v ukladaní trestov nevieme využívať ani druhy trestov a ich rozpätia v konkrétnych výmerách a ani ochranné opatrenia. Čakáme na rekodifikáciu práva trestného. Určite sa jej raz dočkáme, ale policajtov, vyšetrovateľov, prokurátorov a sudcov musíme na zmenu situácie pripraviť už teraz. Jednoduchšie je urobiť legislatívne a organizačné zmeny, ako zmeniť zaužívané zvyky a postupy. Je to aj náš aktuálny problém. Na prahu vstupu do Európskej únie si musíme uvedomiť a poznať nie iba aktuálny stav postavenia orgánov trestného konania jej štátov, ale aj trendy jeho vývoja. Nemôžeme hovoriť iba o neprimerane dlhom čase súdneho konania, ale aj o neprimerane dlhom čase konania predsúdneho. Ak totiž nebudeme schopní do dvoch rokov od vznesenia obvinenia postaviť páchateľa pred súd, budeme musieť trestné stíhanie zastaviť. Výrazne sa nezmenila situácia v oblasti netrestnej, postupne posilňujeme túto oblasť o nových prokurátorov. Pre široký predmet činnosti aj tu je nevyhnutná špecializácia. Zistené nedostatky sa týkajú najmä postupov a rozhodovania orgánov verejnej správy. Nerešpektovanie právnych predpisov, ich svojské výklady či rozhodovanie na základe akejsi voľnej úvahy sú charakteristické znaky porušenia zákonov zistených prokurátormi pri previerkach. Ide pritom o oblasť, ktorá sa veľmi citlivo týka občanov, ich práv a povinností. V oblasti verejnej správy sa ešte zrejme nemohli pozitívne prejaviť nové zákony o štátnej a verejnej službe. Zmeny termínov sťahovania generálnej prokuratúry do samostatného objektu odďaľovali aj zmeny v jej organizačnej štruktúre. Od novembra minulého roka bol do doby účinnosti pripravovaného zákona zriadený úrad špeciálneho prokurátora na realizáciu nových právnych predpisov o statuse prokurátora, zamestnancov štátnej a verejnej služby bol zriadený služobný úrad. V trestnom odbore bolo zriadené prieskumné oddelenie, ktorého náplňou činnosti je posudzovať zákonnosť právoplatne skončených vecí, efektívnosť uplatňovania nových inštitútov trestného práva a poskytovať súčinnosť Úradu pamäti národa. Boli vytvorené referáty so špecializáciou na ochranu životného prostredia a násilie v domácnostiach. V netrestnom odbore bolo vytvorené oddelenie pre agendu Ústavného súdu a k personálnemu posilneniu došlo tiež v oddelení pre integráciu a právnu pomoc. Prokurátor pri výkone svojej pôsobnosti musí byť nestranný a v rôznorodých situáciách, ktoré život prináša, je pre neho určujúci iba zákon a jeho svedomie, teda profesionálna česť. Dôvera v prokuratúru sa začína vtedy, keď sa občan na ňu obracia s nádejou o potvrdenie jeho subjektívnej pravdy, a končí sa  vtedy, keď dostane odpoveď, že pravdu nemá. Takých prípadov je dosť. Chceme však svojou činnosťou celú spoločnosť presvedčiť o tom, že sme tu pre zákonnosť a jej uplatňovanie v každodennom živote. Je to zložitý proces, pretože nestačia patetické vyhlásenia, ale sú nutné konkrétne činy, ktoré spoločnosť akceptuje. Ďakujem za pozornosť. (Potlesk.)